Ľ. Vážny, minister dopravy, pôšt a telekomunikácií SR: (2009-12-10):
Cieľom projektu 1/61 Trenčín – most je realizovať výstavbu mestského obchvatu v meste Trenčín, ktorého súčasťou bude výstavba nového mosta cez rieku Váh. Obchvat mesta bol navrhnutý z dôvodov vážnych kapacitných problémov v centre mesta a zhoršenia životného prostredia, ktoré spôsobuje skutočnosť, že celý objem dopravy, ktorý prechádza z jednej časti mesta do druhej, musí prechádzať cez jeden dopravný uzol, cez východné predmostie existujúceho mosta cez Váh. Trasa mestského obchvatu je navrhnutá ako preložka cesty 1/61, ktorá prechádza v súčasnosti centrom mesta Trenčín. Cesta 1/61 tvorí hlavnú os cestnej siete v území a pripája sa na diaľnicu D1 diaľničným privádzačom Trenčín, ktorý bol uvedený do prevádzky v septembri 2002. Cesta 1/61 však aj po vybudovaní diaľnice D1 zabezpečuje tranzit na kratšie vzdialenosti a hlavne privádza cieľovú dopravu do a z Trenčína. Navrhovaná stavba nového cestného úseku s celkovou dĺžkou 2,763 km je projektovaná v nadväznosti na existujúci diaľničný privádzač v polohe cca 2 km južne od jestvujúceho mesta, mosta, s prepáčením, a s pokračovaním úzkym priecestím medzi Leteckými opravovňami a Biskupicami až po mimoúrovňovú križovatku s cestou 2/507. Vybudovane obchvatu už v tomto rozsahu bude mať pozitívny vplyv na odľahčenie existujúceho mosta cez Váh a centra mesta a zároveň umožní preloženie cesty 1/61 na kapacitne vyhovujúcejšiu cestu 2/507 až po súčasnú križovatku ciest 1/61 a 2/507. Súčasná trasa cesty 1/61 smeruje od diaľničného privádzača, vedúca k existujúcemu mostu bude naďalej využívaná, pričom bude preradená ako cesta nižšej kategórie ako mestská komunikácia. Stavebné povolenie na stavbu bolo vydané 4. 2. 2008. Oznámenie o vyhlásení verejného obstarávania na stavebné práce na 1/61 Trenčín – most bolo uverejnené vo Vestníku verejného obstarávania č. 216/2009 dňa 10. 11. 2009. Predpokladaný dátum ukončenia verejného obstarávania je vo februári 2010. Predpokladaný začiatok realizácie projektu je v marci 2010 a predpokladaný termín ukončenia realizácie je v decembri 2012. Vzhľadom na celkový rozsah prác a finančnú náročnosť si projekt 1/68 Trenčín – most vyžaduje aj financovanie z vonkajších zdrojov. Mimoriadnu úlohu v tomto procese majú aj zdroje finančnej pomoci z ERDF, preto Slovenská správa ciest v spolupráci s ministerstvom dopravy, pôšt a telekomunikácií pripravuje žiadosť o finančnú pomoc z ERDF. Nakoľko ide o tzv. veľký projekt, to znamená, projekt nad 50 mil. eur, musí prejsť schvaľovacím procesom Európskej komisie. V týchto dňoch sa pracuje na finálnej podobe žiadosti o nenávratný finančný príspevok a predpokladáme zaslanie na Európsku komisiu do konca tohto roku. Toľko, pani poslankyňa, k technickým otázkam tejto stavby. Na záver, pani poslankyňa, povedal som v úvode, že začatie predmetnej stavby je jednoznačne mimo kompetencií samosprávy či už obecnej, to znamená mesto Trenčín, alebo aj krajskej, to znamená Trenčiansky samosprávny kraj. Ale úprimne, ak pripustím fakt regionálnej zásluhovosti v procese začatia tejto stavby, čo je legitímny proces v polohe lobovania alebo aj tlaku z regiónov, najväčšiu zásluhu na začatí tejto stavby máte, pani poslankyňa, vy. Ďakujem. (Potlesk.)